
Text rozhodnutia
Súd: Krajský súd Bratislava Spisová značka: 9Saz/38/2011 Identifikačné číslo súdneho spisu: 1011201280 Dátum vydania rozhodnutia: 02. 01. 2012 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2012:1011201280.5 Uznesenie Krajský súd v Bratislave v právnej veci navrhovateľa: pána M. W. Y., G.I. XX.X.XXXX, Š. O. Q., aktuálne s miestom pobytu O. E. M. Ú. M. Z.E. A. P. P., proti odporcovi: Ministerstvo vnútra Slovenskej republiky - Migračný úrad so sídlom Pivonková 6, Bratislava v konaní o opravnom prostriedku navrhovateľa proti rozhodnutiu odporcu ČAS: M.-XXX-XX/PO-Ž.-XXXX zo dňa 28.6.2011 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania. Trovy vykonaného prekladu, o výške ktorých rozhodne súd osobitným uznesením, znáša Slovenská republika. o d ô v o d n e n i e : Dňa 26.7.2011 bol konajúcemu Krajskému súdu v Bratislave (ďalej len súd) doručený návrh (opravný prostriedok) navrhovateľa proti rozhodnutiu odporcu ČAS: M.-XXX-XX/PO-Ž.-XXXX zo dňa 28.6.2011, ktorým navrhovateľovi nebol udelený azyl na území Slovenskej republiky a nebola mu poskytnutá doplnková ochrana. Súdu doručený návrh nespĺňal predpoklady, ustanovené § 249 ods.2 Občianskeho súdneho poriadku (ďalej len O.s.p.). Preto súd uznesením č.k. 9 Saz/38/2011-14 zo dňa 13.10.2011, ktoré bolo preložené do jazyka ruského, nariadil navrhovateľovi odstrániť vady návrhu, ktoré súčasne špecifikoval ako neuvedenie dôvodov v čom navrhovateľ vidí nezákonnosť - nesprávnosť rozhodnutia alebo postupu správneho orgánu a aký konečný návrh navrhovateľ robí - ako navrhuje aby súd rozhodol - návrh znenia rozsudku. Na odstránenie vád návrhu súd určil lehotu 15 dní od doručenia uznesenia. Súčasne poučil navrhovateľa, že v prípade, ak v stanovenej lehote vady návrhu, ktoré bránia jeho vecnému vybaveniu neodstráni, návrh bude odmietnutý. Predmetné uznesenie bolo preložené do jazyka ruského, ktorému navrhovateľ rozumie a ktorý aj použil pri podaní návrhu. Predmetné uznesenie bolo po prvý raz neúspešne doručované navrhovateľovi 14.11.2011, druhý neúspešný pokus o doručenie sa uskutočnil 15.11.2011, ktorým dňom bola zásielka uložená na pošte. Navrhovateľ si ani počas úložnej doby zásielku nevyzdvihol a preto bola konajúcemu súdu vrátená dňa 8.12.2011, ktorý deň je potrebné považovať za deň jej doručenia navrhovateľovi (§ 47 ods. 2 O.s.p.). Posledným dňom lehoty na odstránenie vád návrhu bol deň 23.12.2011. Do tohto dňa, podobne ako ani do dňa vydania tohto rozhodnutia vady návrhu neboli odstránené. Podľa ust. § 246 ods.1 O.s.p. na preskúmanie rozhodnutí a postupov sú vecne príslušné krajské súdy, ak zákon neustanovuje inak. Podľa ust. § 42 ods. 3 O.s.p. pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. Podľa ust. § 249 ods.2 O.s.p. návrh (žaloba) musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup súdu napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu a aký konečný návrh robí. Podľa ust. § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Ako to bolo vyššie uvedené, z dôvodu existencie vád návrhu súd riadnym a zákonným spôsobom vyzval navrhovateľa na odstránenie vád návrhu, ktoré boli riadne špecifikované. Na ich odstránenie stanovil lehotu 15 dní pod hrozbou odmietnutia návrhu. Navrhovateľ i napriek fikcii doručenia predmetného uznesenia, ktoré súčasne obsahovalo poučenie o možnom odmietnutí návrhu ak vady návrhu nebudú odstránené, v súdom stanovenej lehote, ba ani do dňa vydania tohto uznesenia vady návrhu neodstránil. Súd poznamenáva, že ide o vady, ktoré bránia vecnému vybaveniu predmetného návrhu. Pretože odporca v súdom stanovenej lehote neodstránil vady svojho návrhu, súd rozhodol tak, ako to je uvedené vo výrokovej časti tohto uznesenia O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní od jeho doručenia na Najvyšší súd Slovenskej republiky prostredníctvom tunajšieho súdu, písomne. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

